Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, b’konformità mal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni FEG/2012/005/SE/Saab mill-Isvezja) /* COM/2012/0622 final */





MEMORANDUM TA' SPJEGAZZJONI Il-Punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[1] jippermetti l-mobilizzazzjoni tal-Fond Ewropew ta' Aġġustament għall-Globalizzazzjoni (FEG) permezz ta' mekkaniżmu ta' flessibbiltà, bil-limitu massimu annwali ta' EUR 500 miljun lil hinn mill-intestaturi rilevanti tal-qafas finanzjarju. Ir-regoli applikabbli għall-kontribuzzjonijiet mill-EGF huma stipulati fir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[2]. Fil-25 ta’ Mejju 2012, l-Isvezja ppreżentat applikazzjoni FEG/2012/005 SE/Saab għal kontribuzzjoni finanzjarja mill-FEG, wara sensji f'-Saab Automobile SA, waħda mis-sussidjarji tagħha u 16 mill-fornituri tagħha fl-Isvezja. Wara analiżi bir-reqqa ta' din l-applikazzjoni, il-Kummissjoni kkonkludiet b'konformità mal-Artikolu 10 tar-Regolament (KE) Nru 1927/2006 li l-kundizzjonijiet għal kontribuzzjoni finanzjarja skont dan ir-Regolament, intlaħqu. SOMMARJU TAL-APPLIKAZZJONI U ANALIŻI Dejta ewlenija: || Nru ta' Referenza tal-FEG || FEG/2012/005 Stat Membru || L-Isvezja Artikolu 2 || (a) Intrapriża primarja || Saab Automobile SA Fornituri u produtturi fl-istadju aħħari tal-produzzjoni || 16 Perjodu ta' referenza || 19.12.2011 – 19.4.2012 Id-data tal-bidu għas-servizzi personalizzati || 20.12.2011 Data tal-applikazzjoni || 25.5.2012 Sensji matul il-perjodu ta' referenza || 3 239 Sensji qabel u wara l-perjodu ta' referenza || 509 Total ta' sensji eliġibbli || 3 748 Ħaddiema ssensjati li mistennija jipparteċipaw fil-miżuri || 1 350 In-nefqa għas-servizzi personalizzati (EUR) || 10 509 120 Nefqa għall-implimentazzjoni tal-FEG[3] (EUR) || 400 000 In-nefqa għall-implimentazzjoni tal-FEG (%) || 3,67 Il-baġit totali (EUR) || 10 909 120 Kontribuzzjoni tal-FEG (50 %) (EUR) || 5 454 560 1. L-applikazzjoni ġiet ippreżentata quddiem il-Kummissjoni fil-25 ta' Mejju 2012 u kienet supplimentata b'tagħrif addizzjonali sal-20 ta’ Awwissu 2012. 2. L-applikazzjoni tissodisfa l-kundizzjonijiet għall-użu tal-FEG kif stabbilit fl-Artikolu 2(a) tar-Regolament (KE) Nru 1927/2006, u ġiet ippreżentata fi żmien il-perjodu stipulat ta' 10 ġimgħat imsemmi fl-Artikolu 5 ta' dak ir-Regolament. Ir-rabta bejn is-sensji u l-bidliet strutturali ewlenin fix-xejriet kummerċjali dinjija minħabba l-globalizzazzjoni 3. Sabiex tiġi stabbilita r-rabta bejn is-sensji u l-bidliet strutturali ewlenin fix-xejriet kummerċjali dinjija minħabba l-globalizzazzjoni, l-Isvezja tirreferi għat-2011 Automobile Industry Pocket Guide[4] li juri li l-UE-27 fl-2010 b'15,1 miljun unità kellha 26 % tal-produzzjoni tal-karozzi tal-passiġġieri madwar id-dinja, tnaqqis maġġur mill-34,1 % fl-2005 u 35,9 % fl-2000. Matul l-istess deċenni, is-sehem tas-suq tal-pajjiżi BRIC kien żdied minn 8,4 % (2000) għal 15,8 % (2005) u 33,5 % (2010). 4. Is-sehem li beda jonqos tas-suq Ewropew bħala proporzjon tas-suq dinji għall-karozzi tal-passiġġieri huwa wkoll rifless fir-rapport finali tal-Cars 21, ippubblikat fis-6 ta’ Ġunju 2012[5]. 5. Ir- rapport semiannwali l-aktar riċenti mill-Assoċjazzjoni Ewropea tal-Manifatturi tal-Karozzi (ACEA)[6] juri li r-reġistrazzjonijiet il-ġodda tal-karozzi tal-passiġġieri fl-UE jkomplu jonqsu. Għaldaqstant, iċ-ċifri ta’ Ġunju 2012 kienu 2,8 % inqas minn dawk ta’ Ġunju 2011, li kienu 7,3 % inqas minn dawk ta’ Ġunju 2010. Ix-xejra kienet kważi b’mod kostanti 'l isfel matul l-aħħar ħames snin (mill-2008 sal-2012, bi ftit żieda fl-2009 biss). 6. Il-qagħda ta’ Saab kienet inċerta matul l-aħħar ftit snin, bil-General Motors tħabbar f’Awwissu 2008 li xtaqet tbigħ il-kumpanija. Wara bosta sessjonijiet ta’ negozjati, il-kumpanija Olandiża Spyker Cars xtrat lil Saab fit-23 ta’ Frar 2010. Din mal-ewwel sfat bi problema ta' likwidità u kellha twaqqaf il-produzzjoni. Tentattiv biex jinbiegħ in-negozju lil kumpanija Ċiniża falla meta l-Ġeneral Motors irrifjutat milli tagħti l-liċenzji għall-karozzi li riedet tibni. Fid-19 ta’ Diċembru 2011, Saab Automobile iddikjarat li hija falluta. 7. Sal-lum, is-settur tal-karozzi kien suġġett għal ħafna mill-bosta applikazzjonijiet tal-FEG, b’16-il każ, li minnhom sebgħa huma bbażati fuq globalizzazzjoni marbuta mal-kummerċ, filwaqt li d-disgħa l-oħra huma marbura mal-kriżi[7]. Ħarsa lejn l-għadd ta' sensji u l-konformità mal-kriterji tal-Artikolu 2(a) 8. L-Isvezja ressqet din l-applikazzjoni skont il-kriterji ta’ intervent tal-Artikolu 2(a) tar-Regolament (KE) Nru 1927/2006, li jeħtieġ minn tal-inqas 500 sensja matul perjodu ta’ erba’ xhur f’intrapriża fi Stat Membru, inklużi ħaddiema li jingħataw is-sensja mill-fornituri tagħha jew mill-produtturi involuti fl-istadju aħħari ta’ produzzjoni. 9. L-applikazzjoni ssemmi 3,239 sensja f’Saab Automobile AB u s-sussidjarji tagħha SAAB Automobile Powertrain AB matul il-perjodu ta’ referenza ta’ erba’ xhur mid-19 ta’ Diċembru 2011 sad-19 ta’ April 2012 u 509 sensja oħra mas-16-il subkuntrattur qabel il-perjodu ta’ referenza, iżda kien marbut mal-istess proċedura kollettiva ta’ sensji. Dawn is-sensji kollha ġew ikkalkulati b’konformità mat-tielet inċiż tat-tieni paragrafu tal-Artikolu 2 tar-Regolament (KE) Nru 1927/2006. L-awtoritajiet Svediżi kkonfermaw b’konformità mal-istess tielet inċiż li dawn is-sensji kollha sadanittant seħħew. Spjegazzjoni tan-natura mhux prevista ta' dawk is-sensji 10. L-awtoritajiet Svediżi jargumentaw li minkejja l-problemi li esperjenzat Saab matul l-aħħar għadd ta' snin, il-falliment u l-għeluq ma kinux previsti. Bosta xerrejja kienu interessati li jixtru l-kumpanija u l-forza tax-xogħol tagħha, u bosta disinji u mudelli tal-karozzi kienu attraenti għax-xerrejja potenzjali. Kien biss meta l-GM bħala s-sid ta’ qabel irrifjutat li tagħti l-liċenzji meħtieġa lil xerrej Ċiniż potenzjali, li l-kumpanija ma kellhiex aktar għażliet u ddeċidiet li tiddikjara falliment. Identifikazzjoni tal-intrapriżi li taw is-sensji u l-ħaddiema identifikati għall-għajnuna 11. L-applikazzjoni tirrigwardja 3,748 sensja li minnhom 3,239 ġraw f'Saab Automobile AB u s-sussidjarja tagħha Saab Automobile Powertrain AB u l-509 li kien għad baqa' f'16-il subkuntrattur. Minħabba li l-lista ta’ subkuntratturi hija kunfidenzjali għalkemm hija disponibbli għall-awditjar, il-kumpaniji huma elenkati bħala A, B, C eċċ hawn taħt. Kumpanija || Għadd ta' sensji Saab Automobile Aktiebolag || 2 960 Saab Automobile Powertrain AB || 279 A || 71 B || 45 C || 7 D || 88 E || 123 F || 20 G || 8 H || 14 I || 11 J || 20 K || 8 L || 31 M || 10 N || 16 O || 5 P || 32 Total || 3 748 12. Minn dan it-total, 1,350 ħaddiem huma fil-mira. Ħafna mill-ħaddiema li baqa’ (b’mod partikolari, it-tekniċi u ħaddiema oħra kwalifikati sew) diġà sabu impjieg ġdid. It-tqassim tal-ħaddiema fil-mira huwa kif ġej: Kategorija || Għadd || Perċentwal Irġiel || 1 000 || 74,07 Nisa || 350 || 25,93 Ċittadini tal-UE || 1 320 || 97,78 Ċittadini mhux tal-UE || 30 || 2,22 Bejn 15 u 24 sena || 15 || 1,11 Bejn 25 u 54 sena || 1 200 || 88,89 Bejn 55 u 64 sena || 135 || 10,00 > 64 sena || 0 || 0,00 13. Fost dawn il-ħaddiema, hemm 20 bi problemi tas-saħħa fit-tul jew b’diżabilitajiet. 14. F’termini ta' kategoriji ta’ xogħol, it-tqassim huwa kif ġej: Kategorija || Għadd || Perċentwal Leġiżlaturi, uffiċjali għolja u maniġers || 27 || 2,00 Professjonisti || 215 || 15,93 Tekniċi u professjonisti assoċjati || 180 || 13,33 Skrivana || 193 || 14,30 Ħaddiema fis-servizzi u ħaddiema fil-bejgħ fil-ħwienet u s-swieq || 16 || 1,19 Ħaddiema fl-artiġjanat u snajja' relatati || 88 || 6,52 Operaturi tal-impjanti u tal-magni u dawk li jimmuntaw il-magni || 523 || 38,74 Okkupazzjonijiet elementari || 5 || 0,37 Oħrajn || 103 || 7,63 15. Il-103 persuna elenkati bħala “oħrajn” huma magħmula minn taħlita ta’ ħaddiema minn bosta kategoriji bħal diretturi, persunal mediku, u artisti. 16. B’konformità mal-Artikolu 7 tar-Regolament (KE) Nru 1927/2006, l-Isvezja kkonfermat li ġiet applikata politika ta' ugwaljanza bejn in-nisa u l-irġiel kif ukoll ta' ebda diskriminazzjoni, u li din se tkompli tapplika matul l-istadji varji tal-implimentazzjoni tal-FEG u, b'mod partikolari, fir-rigward tal-aċċess għalih. Deskrizzjoni tat-territorju kkonċernat u tal-awtoritajiet u l-partijiet interessati tiegħu 17. Il-maġġoranza vasta tal-ħaddiema li ngħataw is-sensja joqogħdu fil-muniċipji ta’ Trollhättan, Vänersborg u Uddevalla, li jinsabu bejn 70 u 90 km lejn in-naħa ta' fuq ta' Gothenburg, il-belt ewlenija tal-kontea industrijalizzata ta’ Västra Götaland. Din hija żona li diġà fiha qagħad għoli, minħabba l-għeluq preċedenti ta’ fabbriki. Il-manifattura hija l-akbar settur tan-negozju fi Trollhättan flimkien mal-55 500 abitant li hemm fih. Is-Servizz Pubbliku tal-Impjiegi Svediż se jkun il-parti interessata ewlenija fil-muniċipji kollha affetwati flimkien mal-Belt ta’ Trollhättan, University West, it-trejdjunjins u l-organizzazzjonijiet tar-rikollokament Trygghetsrådet TRR u Startkraft. L-impatt mistenni tas-sensji fir-rigward tal-impjiegi lokali, reġjonali u nazzjonali 18. Wara l-falliment ta’ Saab, il-qagħad fi Trollhättan f’Jannar 2012 tela’ għal aktar minn 20 %, l-ogħla ċifra ta’ qagħad fost il-290 muniċipju fil-pajjiż. Il-muniċipji ġirien ukoll esperjenzjaw żieda drastika fil-qagħad għall-istess raġuni, minkejja li ħafna minn dawn diġà kellhom livelli għoljin ħafna. Saab Automobile kkontribwixxiet ukoll għal effetti indiretti fuq il-qagħad u l-valur miżjud permezz ta’ xiri ta’ inputs u konsultazzjoni kif ukoll servizzi oħra mill-fornituri. L-Istitut Nazzjonali tar-Riċerka Ekonomika (NIER) ippreżenta stima tal-impatt tal-għeluq ta’ Saab fuq l-ekonomija Svediża, li turi li fl-2010 Saab iġġenerat madwar 3 200 impjieg fost is-subkuntratturi tagħha, li dak iż-żmien kien ekwivalenti għal 0,9 impjiegi esterni għal kull impjieg f'Saab. Madwar 2,000 mit-3,600 ħaddiem ta’ Saab jgħixu f’Trollhättan, li huwa 8,4 ta’ dawk impjegati fil-muniċipalità. Pakkett ikkoordinat ta' servizzi personalizzati li jridu jiġu ffinanzjati u t-tqassim tal-ispejjeż stmati tiegħu, inkluża l-komplementarjetà mal-azzjonijiet iffinanzjati mill-Fondi Strutturali 19. L-Isvezja tipproponi miżuri u azzjonijiet tal-FEG li jmorru lil hinn minn dak li normalment joffri s-Servizz tal-Impjiegi, sabiex taħdem b’“għodda estensiva” biex issib soluzzjonijiet imfassal apposta. Fil-prattika dan se jsaħħaħ l-isforzi f’oqsma bħal appoġġ għat-tiftix tax-xogħol, gwida vokazzjonali, taħriġ imfassal apposta u aktar taħriġ (eż. f'ħiliet ġodda tal-IT), validazzjoni tal-esperjenza tax-xogħol, rikollokament, miżuri ta’ promozzjoni għall-intraprenditorija jew appoġġ għal impjieg indipendenti, u miżuri speċjali għal żmien limitat (appoġġ għal persuni li qed ifittxu impjieg, allowances għal rikollakazzjoni, allowances għat-taħriġ, miżuri biex jassistu impjegati żvantaġġati jew li huma akbar fl-età biex iżommu l-impjiegi tagħhom jew biex jidħlu mill-ġdid fis-suq tax-xogħol, eċċ.). 20. Ħaddiema appoġġati mill-FEG se jiġu offruti programm aktar wiesa’ ta’ miżuri biex jagħżlu minnhom, inklużi miżuri li normalment ma jkunux offruti mill-PES. Huma jistgħu jibbenefikaw minn miżuri ta’ tul ta’ żmien itwal minn dawk li huma normalment disponibbli, u servizz imsaħħaħ fi stadju aktar bikri minn dak li jista’ jiġi offrut issoltu. Punt fokali wieħed tal-miżuri kollha elenkati hawn taħt huwa l-mixja lejn impjiegi li jħarsu l-ambjent, fejn l-Isvezja huwa wieħed mill-parteċipanti ewlenin fil-livell internazzjonali. Il-previżjonijiet jipprevedu nuqqas fix-xogħol f’dawn l-oqsma fil-futur, li l-FEG jista’ jgħin biex jiġi evitat. L-akbar park ta’ elettriku ġġenerat permezz tal-mewġ fid-dinja se jitlesta fl-2014-15 fil-Muniċipalità ta’ Sotenäs, viċin tar-reġjun ta’ Trollhättan. 21. Il-miżuri tal-FEG se jikludu dan li ġej: – Appoġġ għat-tiftix tax-xogħol: Il-ħaddiema fil-mira se jirċievu appoġġ bikri u aktar personalizzat milli kieku wieħed normalment jingħata, u dawk li għandhom rekord twil ta’ qagħad se jirċievu għajnuna speċjali. Xogħol fi gruppi se jkun inkluż ukoll fost il-miżuri offruti. Sforzi għal job coaching se jsiru disponibbli għall-ħaddiema. – Gwida vokazzjonali: Il-ħaddiema fil-mira se jirċievu appoġġ imsaħħaħ fi stadju bikri, individwalment jew fi gruppi. L-objettiv huwa li l-parteċipanti jaslu għal orjentazzjoni vokazzjonali realistika f’qasam fejn hemm domanda għal xogħol u fejn, mat-tlestija ta’ kors addizzjonali ta’ taħriġ, il-parteċipant huwa ġudikat bħala li għandhu possibilitajiet tajbin li jsib impjieg. Se tingħata attenzjoni speċjali għal opportunitajiet ta’ impjiegi fis-setturi favur l-ambjent. – Validazzjoni ta’ esperjenza u taħriġ tas-suq tax-xogħol: Validazzjoni ta’ esperjenza bħalissa hija disponibbli skont l-iskemi ġenerali għall-oqsma tal-elettriku, il-kostruzzjoni, il-kura tas-saħħa, l-industrija, it-trasportazzjoni u l-forniment tal-ikel/ ristoranti. L-appoġġ tal-FEG se jiftaħ possibilitajiet ġodda lill-ħaddiema li ngħataw is-sensji f'oqsma fejn kisbu esperjenza u fejn jistgħu jiksbu l-kwalifiki meħtieġa jew direttament jew bl-għajnuna ta' aktar taħriġ limitat, inkluż fis-setturi tal-impjiegi li jħarsu l-ambjent. It-taħriġ tal-apprendistat se jiġi offrut ukoll lil dawk li jixtiequ jsegwu din l-għażla. Is-Servizz tal-Impjiegi jista’ joffri korsijiet vokazzjonali iqsar immirati biex jimlew xogħlijiet li għandhom nuqqas ta’ ħiliet li ma jistgħux jissolvew bis-sistema ta’ taħriġ normali. Il-kontribuzzjoni tal-FEG se tippermetti li jkabbar l-għadd ta’ korsijiet disponibbli, biex tipprovdi dħul fil-livell ta’ gradwat, testendi t-tul minn sitt xhur li huwa n-norma għal tnax-il xahar u tinkludi l-kwalifiki bħala Maniġer ta' Proġett fi ħdan il-qasam ta' kompetenza eżistenti jew potenzjali. – Appoġġ għal esperjenzi prattiċi ta’ xogħol u tiftix għal impjieg: It-tul ta’ esperjenzi prattiċi ta’ xogħol ma’ impjegaturi potenzjali se jiġi estiż bl-appoġġ tal-FEG lil hinn mis-sitt xhur li normalment jingħataw, jekk dan huwa mistenni li jgħin lill-ħaddiem inkwistjoni biex jiġi impjegat mill-impjegatur rilevanti. – Appoġġ għal bidu ta' negozju: Minbarra d-dispożizzjonijiet normali għal bidu ta' negozju, l-appoġġ tal-FEG se jippermetti lill-ħaddiema biex jirċievu allowances aħjar għall-bidu u mhux aktar gwida, kif ukoll taħriġ addizzjonali, konsulenza u parir dwar il-kummerċjalizzazzjoni. – Allowances għall-mobilità: Dawn jingħataw b’appoġġ għal rilokazzjoni ta’ djar għal belt ġdida, spejjeż tal-ivvjaġġar għal intervisti, u spejjeż tal-ivvjaġġar. 22. L-ispiża għall-implimentazzjoni tal-FEG, li hija inkluża fl-applikazzjoni b’konformità mal-Artikolu 3 tar-Regolament (KE) Nru 1927/2006, tkopri attivitajiet preparatorji, ta’ ġestjoni u kontroll kif ukoll tagħrif u pubbliċità. 23. Is-servizzi personalizzati ppreżentati mill-awtoritajiet Svediżi huma attivi fil-miżuri tas-suq tax-xogħol fi ħdan l-azzjonijiet eliġibbli definiti mill-Artikolu 3 tar-Regolament (KE) Nru 1927/2006. L-awtoritajiet Svediżi jistmaw l-ispejjeż totali għal EUR 10 909 120, li minnhom l-ispiża għal servizzi personalizzati hija ta’ EUR 10 509 120 u l-ispiża għall-implimentazzjoni tal-FEG hija ta’ EUR 400 000 (3,67 % tal-ammont totali). Il-kontribuzzjoni totali mitluba mill-FEG hija ta’ EUR 5 454 560 (50 % tal-ispejjeż totali). Azzjonijiet || L-għadd stmat ta' ħaddiema fil-mira || Il-kost stmat għal kull ħaddiem fil-mira (EUR) || Il-kostijiet totali (il-FEG u l-kofinanzjament nazzjonali) (EUR) Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) Appoġġ għat-tiftix tax-xogħol || 1 350 || 373 || 503 550 Gwida vokazzjonali || 1 350 || 93 || 125 550 Validazzjoni tal-esperjenza u taħriġ fis-suq tax-xogħol || 800 || 6 000 || 4 800 000 Appoġġ għal esperjenzi prattiċi ta’ xogħol u tiftix għal impjieg || 800 || 5 000 || 4 000 000 Appoġġ għal bidu ta' negozju || 90 || 9 778 || 880 020 Allowances għall-mobilità || 400 || 500 || 200 000 Subtotal tas-servizzi personalizzati || || 10 509 120 In-nefqa għall-implimentazzjoni tal-FEG (it-tielet paragrafu tal-Artikolu 3 tar-Regolament (KE) Nru 1927/2006) Attivitajiet preparatorji || || 80 000 Ġestjoni || || 190 000 Tagħrif u pubbliċità || || 60 000 Attivitajiet ta’ kontroll || || 70 000 Subtotal tal-ispiża għall-implimentazzjoni tal-FEG || || 400 000 Spejjeż totali stmati || || 10 909 120 Kontribuzzjoni tal-FEG (50 % tal-ispejjeż totali) || || 5 454 560 24. L-Isvezja tikkonferma li l-miżuri deskritti hawn fuq huma komplimentarji ma' azzjonijiet finanzjali mill-Fondi Strutturali. Is-Servizz Svediż Pubbliku tal-Impjiegi se jadatta listi ta’ reviżjoni biex jiżgura li r-riċevituri tal-appoġġ tal-FEG ma jirċevux għajnuna wkoll minn strumenti finanzjarji oħra tal-Unjoni, sabiex jiġi evitat finanzjament doppju. Data(i) li fiha/om inbdiet/inbdew jew huwa ppjanat/huma ppjanati s-servizzi personalizzati fuq il-ħaddiema 25. L-Isvezja bdiet is-servizzi personalizzati lill-ħaddiema effetwati inklużi fil-pakkett koordinat propost għall-kofinanzjament lill-FEG fl-20 ta' Diċembru 2011. Għaldaqstant din id-data tirrappreżenta l-bidu tal-perjodu ta' eliġibilità għal kull għajnuna li tista' tingħata mill-FEG. Proċeduri għal konsultazzjoni mal-imsieħba soċjali 26. Minħabba li l-produzzjoni fl-impjant ta' Saab twaqqfet, is-Servizz tal-Impjiegi kien lest li jieħu miżuri f'isem il-persunal involut. Dan irriżulta f’relazzjonijiet pożittivi mal-muniċipalità, l-impjegaturi, l-organizzazzjonijiet tat-trejdjunjins u l-organizzazzjonijiet tar-rikollokament Startkraft u Trygghetsrådet (it-tnejn li huma fasslu l-ftehimiet kollettivi). 27. L-awtoritajiet Svediżi kkonfermaw li r-rekwiżiti stipulati fil-leġiżlazzjoni nazzjonali u tal-UE li jikkonċernaw is-sensji kollettivi ġew imħarsa. Tagħrif dwar azzjonijiet li huma mandatorji bis-saħħa tal-liġi nazzjonali jew skont il-ftehimiet kollettivi 28. Fir-rigward tal-kriterji li jinsabu fl-Artikolu 6 tar-Regolament (KE) Nru 1927/2006, l-awtoritajiet Svediżi fl-applikazzjoni tagħhom: · ikkonfermaw li l-kontribuzzjoni finanzjarja mill-FEG ma tissostitwixxix miżuri li huma responsabilità tal-kumpaniji bis-saħħa tal-liġi nazzjonali jew tal-ftehimiet kollettivi; · urew li l-azzjonijiet jipprovdu appoġġ għal ħaddiema individwali u ma għandhomx jintużaw għal kumpaniji jew setturi li għaddejjin minn ristrutturazzjoni; · ikkonfermaw li l-azzjonijiet eliġibbli msemmija hawn fuq ma jirċevux għajnuna minn strumenti finanzjarji oħra. Ġestjoni u sistemi ta’ kontroll 29. L-Isvezja nnotifikat lill-Kummissjoni li l-kontribuzzjoni finanzjarja se titmexxa mis-Servizz Pubbliku Svediż għall-Impjiegi (PES) li se jinħatar minn qabel bħala l-awtorità li tmexxi u tħallas. Il-kontijiet tal-proġett se jiġu eżaminati mill-Unità Interna tal-Awditjar, li hija korp separat marbut mal-bord tal-PES. Il-kompitu tiegħu huwa li jeżamina l-kontroll intern u l-proċess tal-verifika fil-PES u jissuġġerixxi titjib, kif ukoll jipprovdi pariri u appoġġ lill-Bord u lid-Direttorat Ġenerali. L-awditjar tal-proġett se jseħħ fuq bażi regolari. Finanzjament 30. Abbażi tal-applikazzjoni mill-Isvezja, il-kontribuzzjoni proposta mill-FEG għall-pakkett koordinat tas-servizzi personalizzati (inkluż spiża biex jiġi implimentat il-FEG) hija ta’ EUR 5 454 560, li tirrappreżenta 50 % tan-nefqa totali. L-allokazzjoni proposta tal-Kummissjoni skont il-Fond hija bbażata fuq it-tagħrif li huwa disponibbli mill-Isvezja. 31. Meta jitqies l-ammont massimu possibbli ta’ kontribuzzjoni finanzjarja mill-FEG skont l-Artikolu 10(1) tar-Regolament (KE) Nru 1927/2006, kif ukoll il-kamp ta’ applikazzjoni għar-riallokazzjoni ta' approprjazzjonijiet, il-Kummissjoni tipproponi li timmobilizza l-FEG għall-ammont totali msemmi hawn fuq, biex ikun allokat taħt l-intestatura 1a tal-qafas finanzjarju. 32. L-ammont propost ta’ kontribuzzjoni finanzjarja se jħalli aktar minn 25 % tal-ammont massimu annwali allokat għall-FEG disponibbli għal allokazzjonijiet matul l-aħħar erba’ xhur tas-sena, kif mitlub mill-Artikolu 12(6) tar-Regolament (KE) Nru 1927/2006. 33. Permezz tal-preżentazzjoni ta’ din il-proposta biex timmobilizza l-FEG, il-Kummissjoni tniedi l-proċedura ta' trijalogu simplifikat, kif meħtieġ mill-Punt 28 tal-Ftehim Interistituzzjonali tas-17 ta' Mejju 2006, bl-għan li tassigura l-ftehim taż-żewġ fergħat tal-awtorità baġitarja dwar il-ħtieġa li jintuża l-FEG u l-ammont meħtieġ. Il-Kummissjoni tistieden l-ewwel miż-żewġ fergħat tal-awtorità baġitarja li jilħaq il-ftehim dwar l-abbozz tal-proposta ta’ mobilizzazzjoni, f'livell politikament xieraq, biex jinforma lill-fergħa l-oħra u lill-Kummissjoni dwar l-intenzjonijiet tiegħu. F’każ ta’ nuqqas ta’ qbil jew miż-żewġ fergħat jew mill-awtorità baġitarja, tissejjaħ laqgħa formali tat-trijalogu. 34. Il-Kummissjoni tippreżenta separatament talba għal trasferiment sabiex tidħol fl-approprjazzjonijiet speċifiċi ta' impenn tal-baġit 2012, kif mitlub fil-Punt 28 tal-Ftehim Interistituzzjonali tas-17 ta’ Mejju 2006. Sors ta' approprjazzjonijiet għall-ħlasijiet 35. Wara l-adozzjoni taż-żewġ fergħat tal-Awtorità Baġitarja tal-każijiet attwali tal-FEG fil-proċess, l-approprjazzjonijiet għall-ħlasijiet disponibbli fuq il-linja tal-baġit tal-FEG jammontaw għal EUR 6 618. Trasferiment ta' EUR 5 447 942 mill-Faċilità Ewropea ta' Mikrofinanzjament Progress jintuża biex ikopri l-ammont addizzjonali meħtieġ għall-applikazzjoni preżenti. 36. Il-ħtiġijiet għall-pagament tal-Faċilità Ewropea ta' Mikrofinanzjament Progress sal-aħħar tas-sena bbażati fuq l-aħħar estimi provduti mill-Fond Ewropew għall-Investiment li huwa l-awtorità li timmaniġġja tagħha jippermettu t-trasferiment ta' EUR 5 447 942 lil-linja tal-baġit tal-FEG. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, b’konformità mal-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni FEG/2012/005/SE/Saab mill-Isvezja) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja soda[8], u b'mod partikolari l-punt 28 tiegħu, Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[9], u b'mod partikolari l-Artikolu 12(3) tiegħu, Wara li kkunsidraw il-proposta mill-Kummissjoni Ewropea[10], Billi: (1) Il-Fond Ewropew ta’ Aġġustament għall-Globalizzazzjoni (FEG) twaqqaf biex jipprovdi appoġġ addizzjonali għall-ħaddiema li ngħataw is-sensja minħabba bidliet strutturali kbar fix-xejriet tal-kummerċ dinji minħabba l-globalizzazzjoni u sabiex jgħinhom fir-riintegrazzjoni tagħhom fis-suq tax-xogħol. (2) Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEG fil-limitu massimu annwali ta’ EUR 500 miljun. (3) L-Isvezja ppreżentat applikazzjoni biex timmobilizza l-FEG, fir-rigward tas-sensji fl-intrapriża Saab Automobile SA, waħda mis-sussidjarji tagħha u 16 mill-fornituri tagħha, fil-25 ta' Mejju 2012 u ssupplimentatha b'tagħrif addizzjonali sal-20 ta' Awwissu 2012. Din l-applikazzjoni hija konformi mar-rekwiżiti għad-determinazzjoni tal-kontribuzzjonijiet finanzjarji kif stipulat fl-Artikolu 10 tar-Regolament (KE) Nru 1927/2006. Il-Kummissjoni, għalhekk, ressqet proposta biex timmobilizza l-ammont ta' EUR 5 454 560. (4) Il-FEG għandu, għalhekk, jiġi mobilizzat sabiex jipprovdi kontribuzzjoni finanzjarja għall-applikazzjoni mressqa mill-Isvezja. ADOTTAW DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja 2012, il-Fond Ewropew ta' Aġġustament għall-Globalizzazzjoni (FEG) għandu jiġi mmobilizzat biex jipprovdi s-somma ta' EUR 5 454 560 f'approprjazzjonijiet għall-impenji u għall-ħlasijiet. Artikolu 2 Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea. Magħmul fi Brussell, Għall-Parlament Ewropew, Għall-Kunsill, Il-President Il-President [1] ĠU C 139, 14.6.2006, p. 1. [2] ĠU L 406, 30.12.2006, p. 1. [3] B'konformità mat-tielet paragrafu tal-Artikolu 3 tar-Regolament (KE) Nru 1927/2006. [4] http://www.acea.be/images/uploads/files/20110921_Pocket_Guide_3rd_edition.pdf [5] http://ec.europa.eu/enterprise/sectors/automotive/files/cars-21-final-report-2012_en.pdf [6] http://www.acea.be/images/uploads/files/20120717_PRPC-FINAL-1206.pdf [7] Aġġornati regolari hawn: http://ec.europa.eu/social/BlobServlet?docId=4558&langId=en [8] ĠU C 139, 14.6.2006, p. 1. [9] ĠU L 406, 30.12.2006, p. 1. [10] ĠU C […], […], p. […].